Wag bars met geldwa deur motorhuis na hy geskiet is | Maroela Media
Wag bars met geldwa deur motorhuis na hy geskiet is
Die geldwa het deur die motorhuis gebars (Foto: Yusuf Abramjee, Twitter)
'n Veiligheidswag is Donderdag in 'n geldwa buite 'n supermark in Welgelegen, Kaapstad, deur 'n onbekende aantal rowers doodgeskiet. Die rowers het die supermark beroof net toe die veiligheidswagte geld wou gaan haal het.
Brig. Novela Potelwa, woordvoerder van die polisie, sê die wag het in die geldwa voor die supermark gesit en wag terwyl sy kollegas geld in die supermark gaan haal het. Hy is toe deur die rowers in die geldwa geskiet.
Die wag het nadat hy geskiet is met die geldwa deur 'n motorhuis op 'n nabygeleë eiendom gebars. Hy is later oorlede.
Intussen is een van die wag se kollegas by die ingang van die supermark ook beseer.
Potelwa sê rowers het die oggend omstreeks 06:45 die supermark beroof. Hulle het 'n aansienlike bedrag kontant gesteel en in 'n swart Corsa en wit Volkswagen Golf GTI gevlug. "Die Corsa is in Junie vanjaar in Khayelitsha gesteel."
Potelwa sê die polisie ondersoek sake van moord, poging tot moord en sakeroof. Die rowers is steeds op vrye voet.
Man in hof ná driedubbele gesinsmoord
Eldoradopark: Derde polisieman glo 'aandadig' aan jong seun se skietdood
Daar word te min gedoen om hierdie mense te beskerm. RIV.
Verstaan nie hoekom "drones" nie ingespan kan word om misdaad hok te slaan nie.
Naby waar ek woon. Ek het gewonder hoekom 'n polisie-helikopter weer sirkels maak vanoggend.
Ek haal my hoed af vir die mense wat hierdie (geld-vervoer) dienste doen. Vreeslik hoë risiko werk. Ons medelye met die familie van die persoon wat gesterf het.
As gevolg van hierdie insidente vermy ek besighede waar hierdie ouens besig is om geld op of af te laai. Hierdie is baie naby waar ek woon so ek sal maar moet lig loop.